***Əlisoy Aysu Taliyət qızı***

***NƏ GÖZƏLDİR ÖLMƏK BİZƏ SEVGİLİ VƏTƏN ÜÇÜN***

***(hekayə)***

Sürəyya xanımın əsli-kökü Şuşadan idi. 1992-ci il 8 may tarixində Şuşa erməni faşistləri tərəfindən işğal olunanda onun 12 yaşı var imiş. O vaxtdan qaçqınlıq həyatı yaşayırdı. Atası Şuşada şəhid olmuşdu, qaçqınlıq həyatında anası isə uzun sürən xəstəlikdən sonra vaxtından tez həyatını itirmişdi. Ailənin tək övladı olaraq ata və ana sevgisindən vaxtından tez məhrum olan bu qızcığaz yaxın qohumlarının köməkliyi və himayəsi ilə həyatın acılarına duruş gətirə bildi, böyüdü, boya başa çatdı. Həyatda sevgisiz böyüməsinə baxmayaraq o, ətrafındakılara daim sevgi göstərərdi. Böyüyüb boya-başa çatan Sürəyya 20 yaşında Musa adlı sevdiyi oğlanla ailə həyatı qurdu. O, düşünürdü ki, görmədiyi ailə sevgisini qurduğu ailə ocağında tapar. Evliliklərindən bir oğlan uşağı dünyaya gəldi, adını isə Nadir qoymuşdular. Nadir böyüdükcə anası ona yadlar əlində olan doğma torpağı Şuşa haqqında məlumatlar verir, Şuşadakı uşaqlıq xatirələrini danışardı. Nadir orta məktəbdə oxuduğu vaxtlarda Şuşa haqqında anasına çoxlu suallar verərdi. Ona maraqlı idi, Şuşa necə bir yerdir, havası, suyu və torpağı. Uşaq sanki, Şuşada doğulduğunu hiss edir, elə bil onu ora bağlayan hansısa tellər var idi. Sürəyya ana kimi özünü xoşbəxt hiss edirdi. Axı onun Nadir kimi ağıllı və vətənpərvər bir oğlu böyüyürdü. Lakin, “dərd gələndə batmanla gəlir” deyirlər. Sürəyyanın ailə xoşbəxtliyi bu dəfə də uzun çəkmədi, balaca Nadir 14 yaşına çatanda atası qəfil dünyasını dəyişdi. Sanki, Nadirin o gündən uşaqlığı da itdi. Anası ilə birgə evin yükünü çəkməyə məcbur idi. Sürəyya xanım çətinliklə də olsa özünə bir iş tapdı ki, ailənin problemlərini həll edə bilsin, amma Nadir anasının işləməsinə razı deyildi, istəmirdi anası əziyyət çəksin. Sürəyya xanımın isə Nadirdən tək istəyi dərslərinə diqqət göstərməsi idi. Nadir də həyatdakı tək dayağı olan anasının istəyini yerinə yetirirdi. İllər keçdi, Nadirin əsgərliyə getmək vaxtı gəlib çatmışdı. Çox sevincli idi, onun hisslərini sözlərlə ifadə etmək mümkün deyildi. Əsgərliyə yola düşərkən, “narahat olma ana, hər şey yaxşı olacaq” dedi. Nadir əsgərlikdə olduğu müddətdə Sürəyya xanımın sanki, bir gözü telefonda idi ki, Nadir zəng edər, onunla danışar, səsini eşidər. Artıq bir il idi ki, Nadir əsgərlikdə idi, onun geri dönməsinə az bir vaxt qalmışdı.

Və nəhayət 27 sentyabrın 2020-ci il. Erməni faşistlərinin yeni ərazi iddialarına və təxribatlarına cavab olaraq Azərbaycan Ordusu əks hücum əməliyyatlarına başlamışdı. Sürəyya xanım isə bundan məlumatlı deyildi. Axı o, televizora çox baxan deyil, özünün də müasir telefonu yox idi ki, internet resurslarından məlumat əldə edə bilsin. Tək danışdığı da Nadir idi. Dünəndən yorğun olduğuna görə səhər tezdən dura bilməmişdi. Qapının səsinə oyanan Sürəyya xanım gözlükdən baxdı, qonşusu Arifə xanım idi, normalda heç gəlməzdi. Sürəyya xanım qapını yuxulu bir şəkildə açdı. Arifə xanım salamsız və kəlamsız dedi:

* Nadirdən bir xəbər var?

Sürəyya xanım üzünü turşutdu və dedi:

* Nadir, xəbər, nə baş vermişdir?

Arifə xanım sözünü kəsib dedi:

* Müharibə başlayıb, necə xəbərin yoxdur?

Sürəyya xanım susdu. Beyni ancaq müharibə sözünü təkrarlayırdı. Gözünün önünə Şuşa gəldi, anası, atası, evi və ocağını xatırladı. Evlərindən qaçaraq çıxmaqları, güllələrin altında qaçmaqları. Müharibə bunları xatırladırdı ona, bir də atasını. Müharibə onu atasız qoymuşdu, ata sevgisindən uzaq qalmışdı, müharibə onun sevgisiz böyüməsinin əsas səbəbi idi. Tez telefona əl atdı, bəlkə Nadir zəng eləyib deyə, yox heç nə yox idi. Nə bir zəng, nə bir mesaj heç nə. Tez Nadirin telefonuna zən vurdu, gözlədi, gözlədi açmadı. Bəzən elə olurdu başqa nömrələrdən də Nadir zəng edirdi. Telefonunda axtarış edib həmin nömrələrə də zəng etdi. Biri sönlü idi, birinə zəng çatmadı, digəri isə açmadı. Sürəyya xanımın əli-ayağı əsdi, tez televizoru qurdu. Evdə o yana, bu yana gedirdi, fikirləşirdi. Sakitləşmək istəyirdi, qəflətən telefonun zəngi eşidildi. Sürəyya xanım tez telefonu açdı və dedi:

* Nadir oğlum, lakin telefondakı Nadir deyildi, iş yerindən zəng etmişdilər.
* Bu gün niyə işə gəlməmisiz? Sürəyya xanım sönük bir səslə dedi:
* Özümü narahat hiss edirəm, sabahdan orada olacam, üzürlü sayın.
* Oldu.

Televizorda Ali Baş Komandanın çıxışı başladı. Sürəyya xanım diqqətlə qulaq asırdı. 6 kənd və 2 strateji yüksəklik erməni işğalından azad edilmişdi. Sürəyya xanımın üzündə xoş bir təbəssüm yarandı. İlk gündən azad olundu, bu sevinci eşitmək nə qədər qürurvericidir. Telefon zəngi eşidildi, bu dəfə zəng edən oğlu Nadir idi. Sürəyya xanımın ürəyi sanki dayandı, çox həyacanlı idi.

* Nadir oğlum hardasan indi, ön cəbhədəsən?
* Ana sakitləş, təmkinlə suallarını cavablandıracağam, əsas odur ki, səni xəbərsiz qoymadım.
* Qoyma oğul, sən zəng edənə qədər neçə dəfə ölüb-dirilmişəm.
* Mən hazırda ön cəbhədə deyiləm, yaxın zamanda sabaha ya biri günə ön cəbhədə olacam. Narahat olma, ürəyini sakit tut, məndən xəbər almayanda da fikirləşmə ki, nəsə baş verib. Telefonu götürmək və zəng eləmək çox çətindir, amma çalışacam səni xəbərsiz qoymayam.
* Oğlum yaxşı. Özünə yaxşı bax, bütün əsgərlərimiz üçün dua edəcəm.
* Bir də ana, birdən nəsə olsa...telefon kəsildi.
* Alo, alo, Nadir nə oldu, hara getdin, alo... Sürəyya xanım bildi ki, telefon şəbəkəsi zəifdir, içini sakit tutmağa çalışırdı, hər şeyin yaxşı tərəfini düşünürdü.

Bir neçə gün keçmişdi, artıq Nadir ön cəbhədə idi. Döyüşdən təzə qayıtmışdı, istirahət vaxtı idi. O, komandirinə yaxınlaşıb dedi:

* Mənim üçün bir ədəd kağız və qələm tapa bilərsən?
* Nə edəcəksən, məktub yazacaqsan?
* Yox lazımdır.
* Çalışaram tapım.

Bir-iki saat keçəndən sonra həmin komandir əlində kağız və qələmlə gəldi. Tapdım, buyur. Nadir üzündəki təbəssümlə təşəkkürünü bildirdi və nəsə çəkməyə başladı. Qəribə bir şey çəkirdi. Əsgər yoldaşları məna verə bilməmişdilər. Sonda isə bir qadının eskizi çəkilmişdi. Heç biri başa düşmədi. Normalda hamı məktub yazıb qoyardı cibinə. Amma Nadir qadın şəkli çəkmişdi. Əsgər yoldaşlarından biri ona dedi:

* Bu nədi, məgər buna görə kağız-qələm axtarırdın?
* Anamın şəklidir.
* Özünlə niyə gətirməmisən ananın şəklini?
* Bilmirəm, həm anam heç bir şəkildə içdən gülməyib, içindəki ağrını və acını gözlərində görmüşəm. Onun şəkillərinə baxanda xoşbəxt olmadığını, içindəki qəm-qüssənin hələ də qurtarmadığını, onu günü-gündən məhv etdiyini görürdüm. Amma burda anamın gözlərini elə çəkmişəm ki, anamın sevgi dolu gözləri parlayır, sanki, xoşbəxtdir. Bu şəkil mənə güc-qüvvət verəcək, sonra şəkli ürəyinin üstündə yerləşən cibinə qoydu.

Bir neçə müddət keçdi, oktyabrın 25-i idi. Nə qədər rayon azad olunmuşdu. Axşam da Qubadlının azad olunduğu elan olundu. Yenə şəhərdə fişənglər atıldı, mahnılar quruldu. Sürəyya xanım hava almaq üçün eyvana çıxdı. Yorğun bir təbəssüm var idi üzündə. Fişənglərə baxırdı, maşınlarla keçən gənclərə və o üçrəngli uca bayrağa, sonra içindən ah çəkib dedi. Kaş Şuşanın da azad olunduğu xəbərini eşitsəm, bəlkə yarımı taparam, yarım qalmış xoşbəxtliyimi, yarım qalmış ata və ana sevgimi orda taparam. Şuşam, bir gün sənin üçün də fişənglər atılacaq, mahnılar qurulacaq, o gün yaxındır dedi və içəri keçdi. Dörd gün idi ki, Nadir zəng eləmirdi. İçində bir az narahatçılıq var idi, amma yaxşı düşünməyə çalışırdı. Səhər açıldı, telefona baxdı, zəng və ya mesaj yox idi. Sürəyya xanım özünü ələ almağa çalışırdı. Amma qorxurdu, bilirsiz niyə? Çünki, təkcə Nadir qalmışdı. Nə ata görmüşdü, nə ana, nə də ailə sevgisi. Onun ailəsi, atası və anası Nadir idi. Əgər ona nəsə olsa...Birdən zəng səsi eşidildi, tez telofonu açdı.

* Ana,
* Nadir oğlum yaxşısan, çox qorxdum xəbərsiz qaldım deyə.
* Narahat olma, yaxşıyam hər şey yolundadır.
* Təki elə olsun.

2-3 dəqiqə danışıqdan sonra Nadir dedi:

* Ana bəlkə sənə 1-2 həftə zəng edə bilmədim. Buna görə narahat olmazsan, hər şey yolundadır, bir də ana özünə yaxşı bax, səni sevirəm, içdən gül həmişə.
* Oğlum mən də səni sevirəm, amma belə vidalaşır kimi danışma, sən gələcəksən, əminəm gələcəksən. Bax, sən gələndə içdən güləcəm mən.
* İndi getməliyəm, özünə yaxşı bax, anacan.
* Sağ ol, oğlum. Rəbbim sizləri qorusun.

Üstündən 1 həftə keçdi. Nadirdən bir xəbər yox idi, amma anasına o, demişdi ki, zəng edə bilməyəcəm. Ona görə anası da çox da narahat olmurdu. Hər gün əlini açıb dua edirdi, əsgərlər üçün. Bir müddət keçdi, Nadir anasına bu müddət içərisində 1 dəfə zəng eləmişdi onda da 5-6 dəqiqə danışa bilmişdilər, artıq Noyabrın 8-i idi. Sürəyya xanım Nadir ilə təxminən noyabr ayının 2-3-də danışmışdı. Səhər saat 7-8 olardı. Sürəyya xanım işə getməli idi. Qonşular dedi ki, bir azdan Ali Baş Komandanın çıxışı olacaq. O da işdən icazə aldı ki, evdə rahat çıxışa baxsın. Bir-iki saat keçmişdi, lakin hələ də çıxış olmamışdı. Və indi artıq başlamışdı. Sürəyya xanımın dili-dodağı qurumuşdu, bayaqdan televizorun qabağında idi. Bir stəkan su içməyə getdi, sudan bir qurtum almışdı ki, eşitdi. ŞUŞA ŞƏHƏRİ İŞĞALDAN AZAD OLUNUB! Sürəyya xanımın gözləri bərəldi, su boğazında qaldı heç uda bilmədi. Tez televizorun qabağına keçdi, yuxu deyildi, 28 ilin həsrətinə son qoyulmuşdu, düşməndən qisas alınmışdı. Bir anlıq o sanki, Şuşaya getdi. Gözlərinin önündən film kimi evləri, uşaqlığı və atalı-analı günləri gəlib keçdi. Sevincdən o qədər ağladı ki... Axı o, 28 il həsrətində olduğu öz yurduna və obasına dönəcəkdi, çox xoşbəxt idi. Şuşanın azad olma xəbəri sanki ona itirdiyi hər şeyi qaytarmışdı, gülüşünü, uşaqlıq illərini və daha nələri... Bir cümlə söz bir insana nə qədər sevgili hisslər və sevinc bəxş edərmiş, İlahi... Uçmağa qanadı yox idi, təkcə...

Amma... Səhərisi gün təxminən saat 7-8 radələri olardı ki, qapı döyüldü. Bu vaxtı kim idi? Sürəyya xanım yemək hazırlayırdı. Onu yarımçıq qoydu. Üzündəki dünən yaşadığı Şuşa sevinci və təbəssümü hələ də qalmışdı. Bir ömür qalacaqdı o sevinc, qapıya doğru irəlilədi, qapını açdı. Duruxsundu, durdu, gülüşü anidən yox oldu, xatırladı, illər əvvəlki atasının şəhid olduğu o səhnəni, o anı, anasının fəryadına oyandığı o səhəri xatırladı. Eyni şeyləri görürdü, eyni səhnə təkrarlanırdı. Taleyin oyunu idi, yenidən o günü yaşadırdı. Sürəyya xanım nəfəs alıb-verdi, əlini qapıdan tutdu. Ağlamamışdı, gözünün içi qıpqırmızı olmuşdu. Qan ilə dolmuşdu. Udqundu, gözünü yumdu, sanki hər şey durmuşdu, başına ağrı girdi, gözü qaraldı, Nadir şəhid olmuşdu.

Oğlunuz Nadir Şuşa uğrunda gedən döyüşlərdə Şəhidlik zirvəsinə ucalmışdır.

Sürəyya xanımın dili-dodağı qurumuşdu, amma o, bu ağrını və acını bir cümləyə sığışdırdı.

Vətən sağ olsun, səsi titrəyirdi bu cümləni deyəndə. Amma o, Şəhid anası idi. Başını tik tutdu. Ağlamalı deyildi, qürurlanmalı idi. Özünü ələ almalı idi. İçəridə televizor açıq qalmışdı, “Nə gözəldir ölmək bizə sevgili Vətən üçün”. Sürəyya xanımın ağlına oğlu Nadirin məktəb illərində bu marşı oxumağı yadına düşdü. Əlində bayraq, əynində əsgər paltarı bu marşı oxuyardı. İndi isə o, şəhidlik zirvəsinə ucalmışdı. Nadirin dəfn mərasimi keçirildikdən sonra Sürəyya xanım evə gələrək tək qalmaq istəmişdi. Axşam öz-özünə fikirləşdi. Mənim oğlum Şuşada şəhid oldu, gör necə qəribədir bu həyat Sürəyya. Sən ilk nəfəsini aldığın yerdə oğlun son nəfəsini aldı, ilk addımlarını atdığın yerdə oğlun son addımlarını atdı. İlk cümlələrini dediyin yerdə son cümlələrini dedi oğlun. Sən ilk gözünü açdığın yerdə oğlun gözlərini əbədi olaraq yumdu. Sənin ilklərini yaşadığın şəhərdə oğlun sonlarını yaşadı. Sürəyya xanımın tam yanında vərəq dururdu. Açdı həmin vərəqi. Məktub idi bu, Nadirin son olaraq yazdığı məktub...

* Ana, əgər bu məktubu oxuyursansa, demək mən o istədiyim zirvəyə çatmışam. Çünki, əgər çatmasaydım, bu məktubu cıracaqdım. Hal-hazırda necə olduğunu bilmirəm, amma ağlama, heç vaxt ağlama. Mən sənə şəhid anası adını verib getdim, gör nə gözəl ad qoydum sənə mən. Ən böyük arzum şəhid olmaq idi mənim. Həmişə istəmişəm ki, tabutumun üzərinə qurbanı olduğum üçrənglli bayraq sərilsin. Əgər olubsa, bu mənim üçün bilirsənmi necə qürurvericidir. Hər kəsə qismət olmur bu şəhidlik zirvəsi. Daima sənə baxacam burdan. Ağladığını görməyim ana, mən səni heç içdən gülən görmədim, ağlayanda da görməyim. Sən şəhid anasısan, başını tik tut. Bilirəm məndən başqa bir kimsən yoxdur, amma mən cismən olmasam da ruhən həmişə yanında olacam. Özünü tək hiss eləmə, çünki, sən tək deyilsən, Ana. Əgər ağlasan mən burda rahat olmaram ki, sənin hər göz yaşın mənə nə qədər əzab çəkdirər, bilirsənmi..? Həmişə gül, şəhidlər ölmür ana, sadəcə Allah bizi o qədər sevir ki, qiymətləndirmək üçün yanına çağırır. Səni sevirəm, bunu unutma, bir də mənim dediklərimi. Ana içdən güldüyün zaman göyə baxarsan, gülüşünü görərəm. Sürəyya xanım çox qəribə hisslər yaşayırdı. Bir də gördü ki, həyətdən səslər gəlir və fişənglər atılır. Televizoru açdı, saat çox gec idi. QARABAĞ AZAD OLUNMUŞDU. Bütünlüklə torpaqlarımız qayıtmışdı. Sürəyya xanım evindəki üşrəngli bayrağı götürdü, bağrına basdı, öpdü, iylədi. Bu bayraq Qarabağda dalğalanacaq. 28 ilin həsrətinə son qoyulmuş, şəhidlərimizin qisası alınmışdır. Bu gecə qələbə gecəsi idi.

Səhər açıldı. Sürəyya xanım bayrağı götürdü və çölə çıxaraq qələbə sevincini qutlayan insanlara qoşuldu, axı bu zəfəri qutlamağa, başını dik tutmağa onun daha çox haqqı var idi, çünki o, şəhid anası idi. Sanki yanın da Nadir də var idi. Birlik də Bakıya baxırdılar. Bakıda hamının əlində bayraq, mahnılar qurulub, hər kəs qələbəni qeyd edirdi. Sürəyya xanımın yanından əlində Azərbaycan bayrağı, əynində hərbi paltar olan balaca bir oğlan uşağı keçdi. Necə də Nadirin uşaqlığına bənzəyirdi. Özünü saxlaya bilməyib o uşağa yaxınlaşdı, gülümsədi, saçını oxşadı və anidən qucaqladı, sanki Nadiri tapmışdı. Sanki, Nadir “uşaqlığı” ilə anasını görməyə gəlmişdi. Sonra uşaq Sürəyya xanıma gülümsədi.

Sürəyya xanım dedi:

* Şəhid oğlumu xatırlatdın mənə.

Uşaq həyəcanlı bir şəkildə soruşdu:

* Oğlunuz şəhid olub?
* Hə, bircə oğlum var idi. O da şəhidlik zirvəsinə yüksəldi.
* Mən də sizin oğlunuzam, bütün Azərbaycan xalqını qazandınız siz, hamımız sizə borcluyuq.

Ətrafdakılar da bu mənzərədən hali olub onlara qoşuldu. Nə qədər gənc oğlanlar Sürəyya xanımı qucaqladı, əllərindən öpdülər, dayaq, dəstək oldular. Bu sırada Sürəyya xanım göyə baxıb gülümsədi. İçdən güldü. Nadirdə göydən onu izləyirdi... Sürəyya xanımın artıq 10 milyonluq ailəsi var idi. 10 milyonluq bir ailə , 10 milyonun sevgisini qazanmışdı. İllərdir axtardığı sevgini Azərbaycan xalqı ona vermişdi. Axşam evə getdi. Çamadanını hazırladı, çamadanın içinə məktubu qoyurdu ki, birdən bir kağız daha düşdü. Bu bir qadın eskizi idi. Bu qadın eskizi Nadirin çəkdiyi idi. Anası Sürəyya xanım idi bu. İndi isə Sürəyya xanım bu şəkili ürəyinin üstündəki cibinə qoydu, artıq hər şey hazır idi, çamadan da. Həsrətlə uşaqlığının yarımçıq qaldığı, atasının və oğlunun da şəhid olduğu Şuşaya gedəcəyi və göyə baxıb Nadirin eskizdəki çəkdiyi kimi gülmək istədiyi günü gözləyirdi.